Što nam donosi 2002? (1/1/01) - 2002-01-01
Vidovnjaci i astrolozi iz West Virginije prognoziraju nove terorističke napade, kraj recesije u svibnju
Postoji nešto u fenomenu Nove godine što navodi ljude da rade inventuru prošlosti i donose velike odluke o budućnosti. I, premda je mnogima draga pomisao da idu ka nepoznatom, isto je tako ljudski poželiti znati što se krije u budućnosti. Više - u prilogu Erice Celeste. U američkoj saveznoj državi West Virginiji, raste popularnost za gledanja u budućnost pomoću astrologa i vidovnjaka. Dapače, dimenzije te popularnosti već se mirno mogu okarakterizirati svojevrsnim pokretom. Taj se pokret, doduše, drži prilično u tajnosti, jer se mnogi ljudi plaše diskriminacije od strane svojih sugrađana. Stanovnici West Virginije poznati su, naime, kao vrlo striktni i duboko pobožni kršćani. Neka objašnjenja, ali i prognoze za 2002.-gu godinu, potražili smo kod onih kod kojih to traže i stanovnici West Virginije. Vidovnjakinja Ann Reynolds prima klijente već tridesetak godina - svake godine sve više i u sve širem rasponu društvenih slojeva: od kućnih pomoćnica pa do milijunaša. Većina dolazi k njoj jer vole individualne seanse i zajamčenu tajnost. Neki dođu samo jednom, ali, mnogo češće, njezin dar da proriče budućnost osigurava joj stalnu bazu klijenata. "Ukoliko ste ikad doživjeli pravo vidovnjačko iskustvo, onda znate da ono otvara vrata ka svemu. Ukoliko niste, ništa što vam ja govorim neće vas uvjeriti da u tome zaista nečega ima." U istom gradiću gdje živi Ann Reynolds - u Charlestonu, ali onom u West Virginiji! - u jednoj prostoriji ispod trgovine suvenirima, astrološkinja Diania Dair drži predavanje o drevnom simbolizmu i njegovom značenju u modernom životu. U maloj, ali jarko osvijetljenoj podrumskoj prostoriji, okupilo se desetak ljudi zainteresiranih za tu temu. "Ljudi obično pitaju: 'Vjerujete li u astrologiju?' U stvari, astrologija nije vjerovanje. Ništa ne znači vjerujete li u nju ili ne. Astrologija predstavlja drevne znakove i simbole" - kaže gospodđa Reynolds. Gospođa Dair razumije neodlučnost mnogih Amerikanaca da povjeruju astrologiji. Ni sama joj nije vjerovala, do 1984. Tada se razboljela, provela u krevetu dvije godine i ne samo da je promijenila mišljenje, nego, kako kaže, u sebi je otkrila dar da protumači ono što vidi u tim drevnim znacima. Gospođa Dair kaže da, čak i ako ne vjerujete u moć zvijezda i planeta, važno je biti informiran, jer mnoge istočne zemlje i religije koriste astrologiju kao pomagalo. Za primjer, ističe napade od 11. rujna i kaže da vjeruje da su teroristi odabrali taj datum na temelju astrologije. Tog je dana, naime, astrološka karta Sjedinjenih država bila u Strijelcu i Blizancima. "Energije Strijelca i Blizanaca su vatra i zrak. Strijelac označava i vanjskopolitička pitanja. Dakle, što onda imamo? Imamo tornjeve blizance, imamo napad iz zraka i imamo strašan požar." Američka vanjska politika i zvijezde već su se i u prošlosti našli u istoj konstelaciji. Astrolog Sydney Omarr savjetovao je američki vojni vrh u vrijeme Drugog svjetskog rata. Bivša Prva dama Nancy Reagan, kako je svojedobno izvještavano, savjetovala se s astrologom kako bi pomogla svom suprugu u donošenju odluka u vrijeme njegovog predsjedničkog mandata. No, na kraju posjeta astrološkinji Diani Dair, pitamo što zvijezde donose Americi u 2002.? Recesiju do kraja svibnja, odgovara ona. Vraćamo se do vidovnjakinje Ann Reynolds i pitamo isto pitanje. Ona slaže tarot karte i dugo u njih zagleda. "Dolazi nešto gore od AIDS-a i to unutar godine, dvije ... nešto mnogo gore i mnogo destruktivnije od AIDS-a ... Nakon još nekoliko okrenutih karata, kaže da će se američko gospodarstvo uskoro oporaviti. Onda dugo šuti nad jednom kartom, namrštena čela. "Već su nam se dogodile tri strašne stvari, ali još dvije nam predstoje. One se još nisu dogodile, ali dolaze i mi ništa ne možemo učiniti da ih zaustavimo." Glas Amerike: Nešto poput terorizma? Ann Reynolds: Da, da … No, sve nije tako crno. Gospođa Reynolds se smješka na okrenutu kartu čarobnjaka. Čarobnjak stvari drži u svojim rukama, kaže. A, čarobnjak bi, prema njoj, mogao biti George Bush. Na kraju, pitamo ju koliko su točna njezina predskazanja. "Ako griješim, onda stvarno jako griješim. Rekla bih da su 80 posto točna. Kada ne bih bila tako točna, već bi me namazali katranom i perjem. Ovdašnji ljudi nisu strpljivi s onima koji ne predskazuju točno." Kako bilo da bilo, nećemo trebati dugo čekati da bi vidjeli što nam donosi 2002.-ga godina.